
I PRIEDAS

PREPARATO CHARAKTERISTIKŲ SANTRAUKA

1.
VAISTINIO PREPARATO PAVADINIMAS

Foradil Aerolizer 12 mikrogramų įkvepiamieji milteliai (kietosios kapsulės) 

2.
KOKYBINĖ IR KIEKYBINĖ SUDĖTIS

Vienoje kapsulėje yra 12 mikrogramų formoterolio fumarato dihidrato.

Pagalbinė medžiaga: laktozė monohidratas (q.s. iki 25 mg).

Visos pagalbinės medžiagos išvardytos 6.1 skyriuje.

3.
FARMACINĖ FORMA

Įkvepiamieji milteliai (kietosios kapsulės)
3 dydžio bespalvė, skaidri, kieta želatinos kapsulė, kurios vienoje dalyje juodu rašalu pažymėtos raidės „GC“, kitoje – „FXF“.

4.
KLINIKINĖ INFORMACIJA

4.1
Terapinės indikacijos

· Bronchų susiaurėjimo profilaktika ir gydymas pacientams, sergantiems bronchine astma, kai vaisto skiriama kartu su jau vartojamu įkvepiamuoju kortikosteroidu (žr. 4.4 skyrių). 

· Bronchų spazmo, kurį sukelia įkvėpti alergenai, šaltas oras ar fizinis krūvis, profilaktika.

· Bronchų susiaurėjimo profilaktikai ir gydymui pacientams, sergantiems laikina ar nuolatine lėtine obstrukcine plaučių liga (LOPL), įskaitant lėtinį bronchitą ir emfizemą. Nustatyta, kad Foradil gerina pacientų, sergančių LOPL, gyvenimo kokybę.

4.2
Dozavimas ir vartojimo metodas

Vaisto skiriama įkvėpti suaugusiems žmonėms ir vyresniems kaip 6 metų vaikams.

Foradil įkvepiamųjų miltelių kapsules reikia vartoti tik Aerolizer prietaisu, kuris yra Foradil pakuotėje.

Suaugę žmonės

Astma

Reguliariam palaikomajam gydymui reikia įkvėpti du kartus per parą po 1-2 kapsules (12-24 mikrogramus formoterolio). Foradil reikia skirti tik kartu su jau vartojamu įkvepiamuoju kortikosteroidu.

Didžiausia rekomenduojama palaikomoji dozė – 48 mikrogramai per parą.

Prireikus, įprastiniams simptomams lengvinti papildomai per parą galima įkvėpti dar 1-2 kapsules, jeigu suvartota dozė neviršys didžiausios rekomenduojamos 48 mikrogramų  paros dozės. Jei papildomai vaisto reikia vartoti dažniau negu retkarčiais, t. y. dažniau negu dvi dienas per savaitę, reikia kreiptis į gydytoją, kuris iš naujo nustatys gydymą, nes vaisto poreikio padidėjimas gali rodyti sveikatos būklės pablogėjimą. Foradil negalima vartoti ūminiams astmos priepuolio simptomams palengvinti. Jei prasidėjo ūminis priepuolis, reikia vartoti trumpo veikimo ß2 agonistą (žr. 4.4 skyrių).

Fizinio krūvio ar neišvengiamos žinomo alergeno ekspozicijos sukelto bronchų spazmo profilaktika

Mažiausiai 15 minučių prieš numatomą fizinį krūvį ar alergeno ekspoziciją reikia įkvėpti vieną kapsulę (12 mikrogramų). Pacientams, kuriems buvo pasireiškęs sunkus bronchospazmas, profilaktiškai gali prireikti 2 kapsulių (24 mikrogramų).

Foradil vartojimas fizinio krūvio ar neišvengiamos žinomo alergeno ekspozicijos sukelto bronchų spazmo profilaktikai nuolatine astma sergantiems pacientams gali būti kliniškai reikalingas, tačiau astma taip pat turi būti gydoma įkvepiamuoju kortikosteroidu.

Lėtinė obstrukcinė plaučių liga

Reguliariam palaikomajam gydymui reikia įkvėpti du kartus per parą po 1-2 kapsules (12‑24 mikrogramus).

Ypatingos pacientų populiacijios
Vaikų populiacija

6 metų arba vyresni vaikai 

Astma

Reguliariam palaikomajam gydymui reikia įkvėpti du kartus per parą po 1 kapsulę (12 mikrogramų). Foradil reikia skirti tik kartu su jau vartojamu įkvepiamuoju kortikosteroidu.

6-12 metų vaikams rekomenduojama skirti gydymą sudėtiniu preparatu, kurio sudėtyje yra įkvepiamojo kortikosteroido ir ilgo veikimo beta2 agonisto, išskyrus tuos atvejus, kai būtina skirti atskirus įkvepiamojo kortikosteroido ir ilgo veikimo beta2 agonisto preparatus (žr. 4.4 ir 4.8 skyrius).

Didžiausia rekomenduojama dozė – 24 mikrogramai per parą.

Foradil negali būti vartojamas ūmaus astmos priepuolio simptomams malšinti. Ūmaus priepuolio metu reikia vartoti trumpai veikiančių ß2 adrenoreceptorių agonistų preparatų (žr. 4.4 skyrių „Specialūs įspėjimai ir atsargumo priemonės“)

Fizinio krūvio ar neišvengiamos žinomo alergeno ekspozicijos sukelto bronchų spazmo profilaktika

Mažiausiai 15 minučių prieš numatomą fizinį krūvį ar alergeno ekspoziciją reikia įkvėpti vieną kapsulę (12 mikrogramų). 

Foradil vartojimas fizinio krūvio ar neišvengiamos žinomo alergeno ekspozicijos sukelto bronchų spazmo profilaktikai nuolatine astma sergantiems pacientams gali būti kliniškai reikalingas, tačiau astma taip pat turi būti gydoma įkvepiamuoju kortikosteroidu.

Jaunesniems negu 6 metų vaikams Foradil vartoti nerekomenduojama.

Suaugę žmonės arba vyresni negu 6 metų vaikai

Bronchus plečiantis Foradil poveikis 12 valandų po įkvėpimo vis dar būna reikšmingas, todėl vaistas, vartojamas du kartus per parą, dažniausiai kontroliuos su lėtinėmis ligomis susijusį bronchų spazmą visą parą.

4.3
Kontraindikacijos

Nustatytas padidėjęs jautrumas veikliajai arba bet kuriai 6.1 skyriuje nurodytai  pagalbinei medžiagai.

4.4
Specialūs įspėjimai ir atsargumo priemonės

Foradil veiklioji medžiaga formoterolis priklauso ilgo veikimo ß2 adrenerginių agonistų klasei. Tyrimo su salmeteroliu (kitu ilgo veikimo ß2 agonistu) metu, buvo pastebėtas didesnis mirties dėl astmos atvejų dažnis pacientų, gydytų salmeteroliu, tarpe (13/13176) nei pacientų placebo grupėje (3/13179). Joks tyrimas, galintis nustatyti ar su astma susijusių mirčių dažnis padidėja vartojant Foradil, neatliktas.

Formoterolio negalima vartoti (ir jo nepakanka) pirmą kartą pradedant gydyti astmą.

Rekomenduojama dozė 

Foradil dozė turi būti parenkama pagal individualius paciento poreikius ir ji turi būti mažiausia galima, gydymo tikslus atitinkanti dozė. Didžiausios rekomenduojamos paros dozės viršyti negalima (žr. 4.2 skyrių). Ilgalaikio vaisto vartojimo saugumas reguliariai gydant astma sergančius suaugusiuosius didesnėmis kaip 48 mikrogramų dozėmis per parą, astma sergančius vaikus didesnėmis kaip 24 mikrogramų dozėmis per parą ir LOPL sergančius pacientus didesnėmis kaip 48 mikrogramų dozėmis per parą neištirtas.
Uždegimo slopinimas

Gydant astma sergančius pacientus, Foradil, kaip ilgo veikimo beta2 agonisto, reikia skirti tik kartu su jau vartojamu i įkvepiamuoju  kortikosteroidu tiems pacientams, kuriems nepakanka gydymo vien įkvepiamuoju kortikosteroidu arba kurių ligos sunkumas neabejotinai pateisina gydymo ir įkvepiamuoju kortikosteroidu, ir ilgo veikimo beta2 agonistu pradėjimą.

6-12 metų vaikams rekomenduojama skirti gydymą sudėtiniu preparatu, kurio sudėtyje yra įkvepiamojo kortikosteroido ir ilgo veikimo beta2 agonisto, išskyrus tuos atvejus, kai būtina skirti atskirus įkvepiamojo kortikosteroido ir ilgo veikimo beta2 agonisto preparatus (žr. 4.2 ir 4.8 skyrius).

Foradil negalima vartoti kartu su kitu ilgo veikimo beta2 agonistu.

Paskyrus Foradil, būtina įvertinti, ar paciento gydymas nuo uždegimo yra pakankamas. Ligoniams būtina nurodyti, kad jie, pradėję vartoti Foradil, toliau vartotų ir nekeistų vaistų nuo uždegimo dozės, net jei ligos simptomai susilpnėja. 

Astmos paūmėjimai

Foradil klinikiniai tyrimai parodė didesnį sunkių astmos paūmėjimų dažnį pacientų, gavusių Foradil, grupėje negu grupėje, kuri gavo placebą, ypatingai 6-12 metų amžiaus pacientų tarpe (žr. 4.8 skyrių „Nepageidaujamas poveikis“). Šie tyrimai neleidžia tiksliai nustatyti sunkių astmos paūmėjimų dažnio skirtumų gydytų pacientų grupėse. 

Jei ligos simptomai laikosi arba jiems kontroliuoti reikalingas Foradil dozių skaičius didėja, gydytojas turi iš naujo peržiūrėti astmos gydymą, kadangi minėti požymiai paprastai rodo, jog sveikatos būklė blogėja.

Astmos paūmėjimo metu negalima pradėti gydymo Foradil arba didinti jo dozės.

Foradil negalima vartoti siekiant palengvinti ūminius astmos simptomus. Jei pasireiškė ūminis priepuolis, reikėtų vartoti trumpo veikimo ß2 adrenomimetiką. Pacientai turi būti informuoti apie neatidėliotiną medicininės pagalbos poreikį, jei tik staiga pablogėja jų būklė.

Jeigu nepaisant tinkamo palaikomojo gydymo, fizinio krūvio sukelto bronchų spazmo profilaktikai reikia dažnai (keletą kartų kiekvieną savaitę) vartoti vaistų (t. y., skirti profilaktinį gydymą įkvepiamuoju kortikosteroidu ir ilgo veikimo ß2  adrenomimetiku), tai gali būti nepakankamos astmos kontrolės požymis, todėl reikia iš naujo įvertinti skiriamą gydymą nuo astmos ir gydymo režimo laikymąsi.

Kartu esančios kitos būklės

Labai atidžiai reikia rūpintis ir prižiūrėti (ypatingą dėmesį kreipiant į vaisto dozės ribas) Foradil vartojančius pacientus, kuriems yra išeminė širdies liga, širdies aritmija, ypač trečiojo laipsnio atrioventrikulinė blokada, tachiaritmija, sunkus širdies nepakankamumas, idiopatinė povožtuvinė aortos stenozė, sunki hipertenzija, aneurizma, feochromocitoma, hipertrofinė obstrukcinė kardiomiopatija, tirotoksikozė, nustatytas ar įtariamas QT intervalo pailgėjimas (QTc > 0,44 sekundžių; žr. 4.5 skyrių).

Kadangi ß2 adrenoreceptorių agonistai, įskaitant Foradil, kraujyje didina gliukozės kiekį, ligoniams, sergantiems cukriniu diabetu, rekomenduojama papildomai tikrinti gliukozės kiekį kraujyje.

Hipokalemija

Vartojant ß2 adrenoreceptorių agonistų, įskaitant Foradil, gali pasireikšti hipokalemija, kuri kartais būna sunki. Hipokalemija gali padidinti polinkį į širdies aritmijas. Ligoniams, sergantiems sunkia astma, vaisto reikia vartoti labai atsargiai, nes hipokalemiją gali didinti hipoksija ir kartu vartojami vaistai (žr. 4.5 skyrių). Tokiems pacientams rekomenduojama stebėti kalio koncentraciją kraujyje.

Paradoksinis bronchų spazmas

Reikia prisiminti, kad, kaip ir vartojant kitų įkvepiamųjų vaistų, gali pasireikšti paradoksinis bronchų spazmas. Jam prasidėjus, reikia nedelsiant nutraukti Foradil vartojimą ir skirti alternatyvų gydymą.

Foradil sudėtyje yra laktozės monohidrato (mažiau kaip 500 mikrogramų skiriamoje dozėje). Toks kiekis paprastai nesukelia sutrikimų laktozės netoleruojantiems asmenims. Šio vaisto negalima vartoti pacientams, kuriems nustatytas retas paveldimas sutrikimas - Lapp laktazės stygius arba gliukozės ir galaktozės malabsorbcija.
4.5
Sąveika su kitais vaistiniais preparatais ir kitokia sąveika

Foradil, kaip ir kitų ß2 adrenoreceptorių agonistų, reikia vartoti atsargiai ligoniams, kurie gydomi chinidinu, dizopiramidu, prokainamidu, fenotiazinais, antihistamininiais vaistais, makrolidais, monoaminooksidazės inhibitoriais ir tricikliais antidepresantais ar kitais vaistais, ilginančiais koreguotąjį QT (QTc) intervalą, kadangi minėti medikamentai gali stiprinti adrenerginių agonistų poveikį širdies ir kraujagyslių sistemai. Vaistai, ilginantys QTc intervalą, didina skilvelinės aritmijos riziką (žr. 4.4 skyrių).

Simpatikomimetiniai preparatai, vartojami kartu su Foradil, gali stiprinti jo nepageidaujamą poveikį.

Kartu vartojami ksantino dariniai, steroidai ar diuretikai gali stiprinti galimą hipokaleminį ß2 adrenoreceptorių agonistų poveikį (žr. 4.4 skyrių). Atsiradus hipokalemijai, gali padidėti susirgimų širdies aritmijomis tikimybė rusmenės glikozidų vartojantiems pacientams. 

Foradil vartojantiems pacientams, kuriems skiriama anestezija su halogeninių angliavandenilių dariniais, gali padidėti aritmijų rizika.

Anticholinerginiai vaistai gali sustiprinti formoterolio sukeltą bronchus plečiantį poveikį.

ß2 adrenoreceptorių blokatoriai gali silpninti Foradil poveikį arba sukelti jam antagonistišką poveikį, todėl Foradil kartu su ß adrenoreceptorių blokatoriais (įskaitant akių lašais) reikia neskirti, nebent minėtų vaistų vartoti kartu neišvengiamai būtina.

4.6
Vaisingumas, nėštumo ir žindymo laikotarpis

Nėštumas

Ar Foradil vartoti nėštumo ir žindymo laikotarpiu saugu, nenustatyta. Su gyvūnais atliktų tyrimų metu nustatyta, kad formoterolis sutrikdė implantavimąsi ir sumažino ankstyvąjį postnatalinį išgyvenamumą bei gimusių palikuonių kūno svorį. Šis poveikis pasireiškė, kai sisteminė ekspozicija buvo reikšmingai didesnė nei formoterolio vartojant žmonėms pasiekiama vaisto ekspozicija. Šio vaisto nėščioms moterims galima vartoti tik būtinu atveju, jei nėra saugesnės alternatyvos. Formoterolis, kaip ir kiti  ß2 adrenomimetikai, gali slopinti gimdymą, kadangi atpalaiduoja gimdos lygiuosius raumenis.

Žindymas

Nežinoma, ar formoterolis išsiskiria su žindyvės pienu. Šio vaisto nustatyta jauniklius žindančių žiurkių piene. Žindyvėms formoterolio galima skirti tik tuomet, kai laukiama nauda motinai viršija bet kokią galimą riziką vaikui.

4.7
Poveikis gebėjimui vairuoti ir valdyti mechanizmus

Pacientams, kuriems sukasi galva ar atsiranda kitoks panašus poveikis, reikia patarti, kad jie atsisakytų vairuoti ir valdyti mechanizmus.

4.8
Nepageidaujamas poveikis

Sunkūs astmos paūmėjimai

Placebu kontroliuojami, mažiausiai 4 savaičių gydymo Foradil trukmės, klinikiniai tyrimai parodė didesnį sunkių astmos paūmėjimų dažnį pacientų, kurie gavo Foradil (0,9 % po 10-12 mikrogramų du kartus per parą, 1,9 % po 24 mikrogramus du kartus per parą), grupėje, negu pacientų, gavusių placebą (0,3 %), grupėje, ypatingai 5-12 metų amžiaus pacientų tarpe.

Patirtis, gydant paauglius ir suaugusius pacientus, sergančius astma

Dviejuose pagrindiniuose, 12 savaičių trukmės kontroliuojamuose tyrimuose, atliktuose registruojant JAV, dalyvaujant 1 095 pacientams, 12 metų amžiaus ir vyresniems, sunkių astmos paūmėjimų (ūminis astmos pablogėjimas, pareikalavęs hospitalizacijos) dažniau pasitaikė skiriant 24 mikrogramus Foradil du kartus per parą (9/271, 3,3 %) negu skiriant 12 mikrogramų Foradil du kartus per parą (1/275, 0,4 %), placebą (2/277, 0,7 %), arba albuterolį (2/272, 0,7 %).

Į vėlesnį klinikinį tyrimą, siekiant išnagrinėti šį pastebėjimą, įtraukti 2 085 pacientai, norint palyginti su astma susijusius sunkius nepageidaujamus reiškinius didesnes ir mažesnes dozes gavusiuose grupėse. Šio 16 savaičių trukmės tyrimo rezultatai neparodė aiškios su Foradil doze susijusios priklausomybės. Pacientų, patyrusių sunkų astmos paūmėjimą procentas, buvo šiek tiek didesnis Foradil grupėje negu placebo (trims dvigubai aklo gydymo grupėms: Foradil po 24 mikrogramus du kartus per parą (2/527, 0,4 %), Foradil po 12 mikrogramų du kartus per parą (3/527, 0,6 %), ir placebas (1/514, 0,2 %) ir atviro gydymo grupei: Foradil po 12 mikrogramų du kartus per parą ir dar papildomai iki dviejų dozių per parą (1/517, 0,2 %).

Patirtis, gydant 5-12 metų vaikus, sergančius astma

Buvo tiriamas saugumas skiriant Foradil 12 mikrogramų du kartus per parą, lyginant su Foradil 24 mikrogramais du kartus per parą ir placebu viename dideliame, daugiacentriame, atsitiktinių imčių, dvigubai aklame, 52 savaičių trukmės klinikiniame tyrime, kuriame dalyvavo 518 vaikų (nuo 5 iki 12 metų amžiaus), sergančių astma ir kuriems reikalingas kasdienis gydymas bronchus plečiančiais ir priešuždegiminiais vaistais. Daugiau sunkių astmos paūmėjimų pasireiškė vaikams, kurie gavo Foradil 24 mikrogramus du kartus per parą (11/171, 6,4 %) arba Foradil 12 mikrogramų du kartus per parą (8/171, 4,7 %) negu vaikams, gavusiems placebą (0/176, 0,0 %).

Gydymo rekomendacijos nurodytos 4.2 ir 4.4 skyriuose.

Kiti nepageidaujami poveikiai

Nepageidaujamų reakcijų santrauka lentelėje
Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1000), labai retas (< 1/10 000) ir nežinomas (negali būti apskaičiuotas pagal turimus duomenis).

1 lentelė

Imuninės sistemos sutrikimai

Reti. Padidėjęs jautrumas, įskaitant bronchų spazmą, hipotenziją, dilgėlinę, angioneurozinę edemą, niežulį, egzantemą.

Psichikos sutrikimai

Nedažni. Sujaudinimas, nerimas, nervingumas, nemiga.

Nervų sistemos sutrikimai

Dažni. Galvos skausmas, drebulys.

Nedažni. Galvos sukimasis. 

Labai reti. Skonio sutrikimas.

Širdies sutrikimai

Dažni. Palpitacija.

Nedažni. Tachikardija.

Reti. Širdies aritmija, pvz., prieširdžių virpėjimas, supraventrikulinė tachikardija, ekstrasistolės.

Labai reti. Krūtinės angina, pailgėjęs QTc intervalas.

Kvėpavimo sistemos, krūtinės ląstos ir tarpuplaučio sutrikimai

Nedažni. Bronchų spazmas, įskaitant paradoksinį bronchų spazmą, gerklės dirginimas.

Virškinimo trakto sutrikimai

Reti. Pykinimas.

Metabolizmo ir mitybos sutrikimai

Reti. Hipokalemija.

Labai reti. Hiperglikemija.

Skeleto, raumenų ir jungiamojo audinio sutrikimai

Nedažni. Mėšlungis, raumenų skausmas.

Po to, kai vaistas pateko į rinką, gauta pranešimų apie pasireiškusias toliau išvardytas nepageidaujamas reakcijas Foradil gydomiems pacientams. Kadangi apie šias nepageidaujamas reakcijas pranešta savanoriškai, o vaisto vartojusių pacientų populiacijos dydis nežinomas, neįmanoma patikimai apskaičiuoti nepageidaujamų reakcijų pasireiškimo dažnio, todėl jos įvardijamos kaip nežinomo dažnio. Nepageidaujamos reakcijos išvardytos pagal MedDRA klasifikacijos organų sistemų klases. Kiekvienoje organų sistemų klasėje nepageidaujamos reakcijos pateikiamos mažėjančio sunkumo tvarka.
Metabolizmo ir mitybos sutrikimai
Hipokalemija, hiperglikemija.

Tyrimai

Elektrokardiogramos QT intervalo pailgėjimas, padidėjęs kraujospūdis (įskaitant hipertenziją).

Kvėpavimo sistemos, krūtinės ląstos ir tarpuplaučio sutrikimai

Kosulys.
Odos ir poodinio audinio sutrikimai

Išbėrimas.

Širdies sutrikimai

Krūtinės angina, širdies ritmo sutrikimai, pavyzdžiui, prieširdžių virpėjimas, skilvelių ekstrasistolės, tachiaritmija.

Kaip ir skiriant bet kurių įkvepiamųjų vaistų, labai retai gali pasireikšti paradoksinis bronchų spazmas (žr. 4.4 skyrių). Skiriant gydymą ß2  adrenomimetikais, gali padidėti insulino, laisvųjų riebiųjų rūgščių, glicerolio ir ketoninių medžiagų kiekiai kraujyje. Pagalbinės medžiagos laktozės sudėtyje yra nedidelis kiekis pieno baltymų, kurie gali sukelti alerginių reakcijų.

4.9
Perdozavimas

Simptomai

Perdozavus Foradil, tikriausiai pasireikš ß2  adrenoreceptorių stimuliatoriams būdingas poveikis: pykinimas, vėmimas, galvos skausmas, drebulys, mieguistumas, širdies plakimas, tachikardija, skilvelinė aritmija, pailgėjęs QTc intervalas, metabolinė acidozė, hipokalemija, hiperglikemija, hipertenzija.

Gydymas

Pradedamas simptominis ir palaikomasis gydymas. Pacientus, kurių būklė sunki, reikia hospitalizuoti.

Būtina apsvarstyti, ar nereikia vartoti kardioselektyvaus poveikio ß adrenoreceptorių blokatorių. Jais gydyti reikia labai atsargiai ir tik prižiūrint gydytojui, nes šie medikamentai gali skatinti bronchų spazmo atsiradimą. Reikia stebėti kalio koncentraciją serume.
5.
FARMAKOLOGINĖS SAVYBĖS

5.1
Farmakodinaminės savybės

Farmakoterapinė grupė - selektyvūs ß2 adrenoreceptorių agonistai, ATC kodas - R03AC13

Formoterolis yra stiprus selektyvaus poveikio ß2 adrenoreceptorių stimuliatorius. Jis plečia bronchus pacientams, kuriems yra laikina kvėpavimo takų obstrukcija. Šis vaisto poveikis prasideda greitai (per 1-3 minutes) ir po įkvėpimo praėjus net 12 valandų vis dar būna reikšmingas. Gydomųjų vaisto dozių poveikis širdies ir kraujagyslių sistemai būna lengvas ir pasireiškia tik retkarčiais.

Formoterolis slopina leukotrienų ir histamino išsiskyrimą iš pasyviai įjautrintų žmogaus plaučių. Tiriamiesiems gyvūnams pastebėtas uždegimą mažinantis vaisto poveikis, pasireiškiantis edemos ir uždegiminių ląstelių kaupimosi slopinimu.

Tyrimų in vitro su jūrų kiaulytės trachėja duomenimis, formoterolio racematas bei jo dešinysis (R,R) ir kairysis (S,S) enantiomerai yra selektyvaus poveikio ß2 adrenoreceptorių agonistai. Kairysis enantiomeras sukelia 800 – 1000 kartų silpnesnį poveikį negu dešinysis enantiomeras ir nedaro įtakos pastarosios medžiagos aktyvumui veikiant trachėjos lygiuosius raumenis. Farmakologinių duomenų, rodančių, kad vartoti vieno iš enantiomerų yra geriau, negu racemato, nėra.

Nustatyta, kad žmonėms Foradil yra veiksminga bronchų spazmo, kurį sukelia įkvepiamieji alergenai, fizinis krūvis, šaltas oras, histaminas ar metacholinas, profilaktikos priemonė.

Objektyvių tyrimų duomenimis, pacientams, sergantiems stabilia LOPL, du kartus per parą įkvepiama Aerolizer inhaliatoriumi 12 – 24 mikrogramų Foradil dozė greitai išplečia bronchus ir šis poveikis neišnyksta mažiausiai 12 valandų, todėl pacientams pagerėja subjektyvus gyvenimo kokybės įvertinimas (nustatytas naudojant Saint George kvėpavimo sistemos klausimyną).

5.2
Farmakokinetinės savybės

Formoterolio gydomųjų dozių intervalas yra 12 – 24 mikrogramai. Vaisto reikia vartoti du kartus per parą. Formoterolio farmakokinetikos plazmoje duomenys nustatyti sveikiems savanoriams, kurie įkvėpė didesnę už gydomąją vaisto dozę, ir pacientams, segantiems LOPL, kurie įkvėpė gydomąją vaisto dozę. Nepakitusio formoterolio šalinimas su šlapimu, naudotas kaip netiesioginis sisteminės vaisto ekspozicijos  rodmuo,  koreliuoja su vaisto kiekio plazmoje duomenimis. Apskaičiuotas pusinės eliminacijos periodas iš plazmos ir iš šlapimo yra panašus.

Absorbcija

Sveikiems savanoriams įkvėpus vienkartinę 120 mikrogramų formoterolio fumarato dozę, formoterolis greitai absorbuojamas į plazmą, kurioje didžiausia koncentracija (266 pmol/l) atsiranda po įkvėpimo praėjus 5 min. LOPL sergantiems pacientams, 12 savaičių 2 kartus per parą vartojusiems po 12 mikrogramų arba 24 mikrogramus formoterolio fumarato, praėjus 10 min., 2 val. ir 6 val. po įkvėpimo vidutinė formoterolio koncentracija plazmoje buvo atitinkamai 11,5 – 25,7 pmol/l ir 23,3 – 50,3 pmol/l. 

Formoterolio ir/ar jo (R,R) bei (S,S) enantiomerų kumuliacinio išsiskyrimo su šlapimu tyrimo duomenimis, formoterolio kiekis kraujyje didėja proporcingai įkvėptai 12 – 96 mikrogramų dozei.

12 savaičių du kartus per parą įkvėpvus 12 mikrogramų arba 24 mikrogramus formoterolio fumarato, nepakitusio formoterolio šalinimas su šlapimu padidėja pacientams, sergantiems astma (po paskutinio įkvėpimo 63 – 73 % daugiau, negu po pirmojo) ir pacientams, sergantiems LOPL (po paskutinio įkvėpimo 19 – 38 % daugiau, negu po pirmojo). Šie duomenys rodo, kad daug kartų dozuojamas formoterolis gali šiek tiek kauptis kraujo plazmoje. Pakartotinai dozuojant santykinai didesnės vieno enantiomero, palyginti su kitu, kumuliacijos nepastebėta.

Kaip pastebėta vartojant kitų įkvepiamųjų vaistų, tikriausiai didžioji formoterolio dalis iš inhaliatoriaus patekusi į burną bus nuryta ir po to absorbuojama iš virškinimo trakto. 2 sveikiems savanoriams išgėrus 80 mikrogramų H3-žymėto formoterolio fumarato, organizmas absorbavo ne mažiau kaip 65 % dozės. 

Pasiskirstymas

61 – 64 % formoterolio kraujyje prisijungia prie baltymų (34 % prisijungia prie žmogaus serumo albuminų). 

Vartojant gydomąsias medikamento dozes jo koncentracija kraujyje būna nepakankama prisijungimo prie baltymų vietoms įsotinti.

Biotransformacija

Daugiausia formoterolio šalinama metabolizmo būdu, tiesioginė gliukuronizacija yra pagrindinis biotransformacijos būdas. Kitas būdas pagal svarbą yra O-demetilinimas. Be to, šiek tiek formoterolio prijungiama prie sulfato ir deformilinama bei po to prijungiama prie sulfato. Kadangi formoterolio metabolizmą katalizuoja įvairūs izofermentai: gliukuronizaciją (UGT1A1, 1A3, 1A6, 1A7, 1A8, 1A9, 1A10, 2B7 ir 2B15), O-demetilinimą (CYP2D6, 2C19, 2C9 ir 2A6), manoma, kad vaistų sąveika dėl specifinių izofermentų, metabolizuojančių formoterolį, aktyvumo slopinimo tikriausiai nepasireikš arba bus silpna. Gydymui reikšminga formoterolio koncentracija citochromo P450 izofermentų aktyvumo neslopina.

Eliminacija Ligonių, sergančių bronchine astma arba LOPL, kurie 12 savaičių du kartus per parą įkvėpė 12 mikrogramų arba 24 mikrogramus formoterolio fumarato, nepakitusia forma su šlapimu buvo pašalinama atitinkama maždaug 10 % ir 7 % dozės. Sveikiems savanoriams suvartojus vienkartinę 12 – 120 mikrogramų formoterolio dozę ir ligoniams, sergantiems bronchų astma, suvartojus vienkartinę dozę arba po daugkartinės dozės su šlapimu šalinamo nepakitusio formoterolio sudėtyje buvo 40 % (R,R) enantiomero ir 60 % (S,S) enantiomero. 

Vaistas ir jo metabolitai visiškai pašalinami iš organizmo: maždaug du trečdaliai išgertos dozės pašalinama su šlapimu ir vienas trečdalis – su išmatomis. Formoterolio inkstų klirensas yra 150 ml/min. 

Sveikiems savanoriams įkvėpus 120 mikrogramų dozę, galutinis pusinės eliminacijos iš plazmos periodas truko 10 valandų, ir galutinis (R,R) enantiomero bei (S,S) enantiomero pusinės eliminacijos periodas (nustatytas pagal šalinimo su šlapimu greitį) truko atitinkamai 13,9 val. ir 12,3 val.

Ypatingos populiacijos
Lytis. Koreguota pagal kūno svorį formoterolio farmakokinetika vyrams ir moterims reikšmingai nesiskiria.

Pagyvenę žmonės. Formoterolio farmakokinetika pagyvenusiems žmonėms netirta.

Vaikų populiacija  Klinikinio tyrimo, kurio metu 5 – 12 metų vaikai, sergantys bronchine astma, du kartus per parą įkvėpė 12 mikrogramų arba 24 mikrogramus formoterolio fumarato, duomenimis, po paskutinės dozės i įkvėpimo su šlapimu nepakitusio formoterolio pašalinama 18 – 84 % daugiau, negu po pirmosios dozės įkvėpimo. Vaisto kumuliacija vaikams būna ne didesnė, kaip suaugusiems žmonėms, kuriems šalinimas padidėja 63 – 73 % (žr. aukščiau). Tyrimų duomenimis, vaikai su šlapimu nepakitusia forma pašalina maždaug 6 % formoterolio dozės.

Pacientai, kuriems sutrikusi inkstų /kepenų  funkcija. Formoterolio farmakokinetika pacientams, kuriems sutrikusi inkstų ir(ar) kepenų veikla, netirta. 

5.3
Ikiklinikinių saugumo tyrimų duomenys

Mutageniškumas

Buvo atlikta įvairių mutageniškumo tyrimų, kurių metu stebėta didelio diapazono eksperimentinės vertinamosos baigtys. Nė vieno in vitro ar in vivo tyrimo metu genotoksinių pokyčių nepastebėta.

Kancerogeniškumas

Dviejų metų tyrimo su žiurkėmis ir pelėmis metu gebėjimo sukelti ar skatinti kancerogeninį poveikį nepastebėta.

Pelių patinams, kurie buvo girdomi labai didelėmis vaisto dozėmis, šiek tiek dažniau pastebėta gerybinių antinksčių pokapsulinių ląstelių navikų. Antrojo tyrimo, kurio metu pelės vartojo didelę vaisto dozę, įmaišytą į pašarą, minėtų pokyčių nenustatyta, tačiau gyvūnams didelė dozė sukėlė kitų patologinių pokyčių, t. y. patelėms dažniau pastebėta gerybinių lyties takų lygiųjų raumenų auglių, patinams ir patelėms – kepenų auglių. Yra žinoma, kad ß adrenoreceptorių agonistai, vartojami didelėmis dozėmis, graužikams sukelia lygiųjų raumenų auglius.

Dviejų tyrimų su žiurkėmis, kurios vartojo skirtingas vaisto dozes, duomenimis, padaugėja mezovarinių lejomiomų. Šių gerybinių navikų paprastai atsiranda žiurkėms, ilgai vartojusioms dideles ß2 adrenomimetikų dozes. Be to, dažniau pastebėta kiaušidžių cistų ir gerybinių grūdėtojo dangalo ląstelių navikų. Žinoma, kad ß adrenoreceptorių agonistai daro poveikį žiurkių kiaušidėms, kuris tikriausiai yra specifinis graužikams. Kelių kitų rūšių navikų, pastebėtų pirmojo tyrimo metu (vartojant didesnes dozes), dažnumas buvo toks pat, kaip istorinės kontrolinės grupės, jų nenustatyta gyvūnams, vartojusiems mažesnes dozes.

Antrojo žiurkių tyrimo metu gyvūnams, kurie vartojo mažiausią dozę, t. y. dozę, sukeliančią ekspoziciją, 10 kartų didesnę už galimą didžiausios rekomenduojamos žmogui formoterolio dozės sukeltą ekspoziciją, statistiškai reikšmingai auglių nepadažnėjo.

Remiantis šių tyrimų duomenimis ir gebėjimo skatinti mutageninį poveikį nebuvimu, daroma išvada, kad gydomosioms formoterolio dozėms kancerogeninis poveikis yra nebūdingas.

Toksinis poveikis dauginimuisi

Tyrimų su gyvūnais metu teratogeninio poveikio nepastebėta. Sugirdytas formoterolis išsiskiria su žindamų patelių pienu. 

6.
FARMACINĖ INFORMACIJA

6.1
Pagalbinių medžiagų sąrašas

Laktozė monohidratas ( jo sudėtyje yra pieno baltymų)

Želatina

6.2
Nesuderinamumas

Duomenys nebūtini.

6.3
Tinkamumo laikas

2 metai.

6.4
Specialios laikymo sąlygos

Laikyti ne aukštesnėje kaip 25 (C temperatūroje.

Laikyti gamintojo pakuotėje, kad preparatas būtų apsaugotas nuo drėgmės.

6.5
Talpyklės pobūdis ir jos turinys
Kartono dėžutėje Alu/Alu lizdinėse plokštelėse yra 60 įkvepiamųjų miltelių (kietųjų kapsulių) .

Aerolizer inhaliatorius.

6.6
Specialūs reikalavimai atliekoms tvarkyti ir vaistiniam preparatui ruošti

Kad užtikrintų taisyklingą vaisto vartojimą, gydytojas ar kitas sveikatos priežiūros specialistas turi:

· parodyti pacientui, kaip naudotis inhaliatoriumi;

· kapsulių duoti tik kartu su inhaliatoriumi;

· pacientą įspėti, jog kapsulės tinka tik įkvėpti, jų nuryti draudžiama.

Išsami vartojimo instrukcija yra pakuotės lapelyje.

Svarbu, kad pacientas suprastų, jog želatininė kapsulė gali sutrupėti ir įkvepiant smulkių želatinos dalelių gali patekti į burną ir gerklę. Kad taip atsitiktų kiek galima rečiau, kapsulę galima pradurti ne daugiau kaip vieną kartą. Be to, kapsulė pagaminta iš valgomosios želatinos, kuri yra nežalinga.

Kapsulę iš lizdinės plokštelės reikia išimti tik prieš pat vartojimą.

7.
RINKODAROS TEISĖS TURĖTOJAS

Novartis Finland Oy

Metsänneidonkuja 10, FI 02130 Espoo

Suomija

8.
RINKODAROS PAŽYMĖJIMO NUMERIS

LT/1/97/2248/001

9.
RINKODAROS TEISĖS SUTEIKIMO / ATNAUJINIMO DATA

Rinkodaros teisė pirmą kartą suteikta 1997 m. gruodžio mėn. 4 d.
Rinkodaros teisė paskutinį kartą atnaujinta 2010 m. gruodžio mėn. 20 d,
10.
TEKSTO PERŽIŪROS DATA

2012-11-26
Naujausia vaistinio preparato charakteristikų santraukos redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos  interneto svetainėje http://www.vvkt.lt/
II PRIEDAS

RINKODAROS SĄLYGOS

A.
GAMINTOJAS, ATSAKINGAS UŽ SERIJŲ IŠLEIDIMĄ
B.
 TIEKIMO IR VARTOJIMO SĄLYGOS AR APRIBOJIMAI
A.
GAMINTOJAS,  ATSAKINGAS UŽ SERIJŲ IŠLEIDIMĄ
Gamintojo, atsakingo už serijų išleidimą, pavadinimas ir adresas
Novartis Pharma GmbH, Roonstrasse 25 and Obere Turnstrasse 8, D-90429 Nuremberg, Vokietija

B.
TIEKIMO IR VARTOJIMO SĄLYGOS AR APRIBOJIMAI
Receptinis vaistinis preparatas.

III PRIEDAS

ŽENKLINIMAS IR PAKUOTĖS LAPELIS

A. ŽENKLINIMAS

Informacija ant IŠORINĖS pakuotės 

sulankstoma kartoninė dėžutė

1.
vaistinio preparato pavadinimas

Foradil Aerolizer 12 mikrogramų įkvepiamieji milteliai (kietosios kapsulės)
Formoteroli fumaras dihydricus

2.
veikliOJI (-IOS) medžiagA (-OS) ir JOS (-Ų) kiekis (-IAI)

Vienoje kapsulėje yra 12 mikrogramų formoterolio fumarato dihidrato.

3.
pagalbinių medžiagų sąrašas

Sudėtyje yra laktozės.

4.
FARMACINĖ forma ir KIEKIS PAKUOTĖJE

Įkvepiamieji milteliai (kietosios kapsulės).
60 įkvepiamųjų miltelių (kietųjų kapsulių) ir 1 inhaliatorius.

5.
vartojimo METODAS IR būdas (-AI)

Įkvėpti.

Prieš vartojimą perskaitykite pakuotės lapelį.

6.
SPECIALUS Įspėjimas, KAD VAISTINĮ PREPARATĄ BŪTINA LAIKYTI vaikams nepastebimoje IR NEPASIEKIAMOJE vietoje

Laikyti vaikams nepastebimoje ir nepasiekiamoje vietoje.

7.
kitas (-I) specialus (-ŪS) Įspėjimas (-AI) (jei reikia)

Tik įkvėpti, nuryti draudžiama.

8.
tinkamumo laikas

Tinka iki {mm MMMM}

9.
SPECIALIOS laikymo sąlygos

Laikyti ne aukštesnėje kaip 25 ºC temperatūroje.

Kapsules laikyti gamintojo pakuotėje (lizdinėse plokštelėse), kad preparatas būtų apsaugotas nuo drėgmės.
10.
specialios atsargumo priemonės DĖL NESUVARTOTO VAISTINIO PREPARATO AR JO ATLIEKŲ TVARKYMO (jei reikia)

11.
RINKODAROS TEISĖS turėtojo pavadinimas ir adresas

Novartis Finland Oy

Metsänneidonkuja 10, 02130 Espoo, Suomija

12.
RINKODAROS TEISĖS  numeris (-IAI)
LT/1/97/2248/001

13.
serijos numeris

Serija

14.
PARDAVIMO (IŠDAVIMO) tvarka

Receptinis vaistinis preparatas.

15.
vartojimo instrukcijA

16.
INFORMACIJA BRAILIO RAŠTU

Foradil Aerolizer
MINIMALI Informacija ant lizdinių plokštelių ARBA DVISLUOKSNIŲ JUOSTELIŲ
lizdinė plokštelė

1.
vaistinio preparato pavadinimas 

Foradil Aerolizer 12 µg įkvepiamieji milteliai
Formoteroli fumaras dihydricus

2.
RINKODAROS TEISĖS turėtojo pavadinimas 

Novartis

3.
Tinkamumo laikas

EXP {mm MMMM}

4.
SERIJOS NUMERIS

Lot

5.
KITA

B. PAKUOTĖS LAPELIS
 Pakuotės lapelis: informacija vartotojui
Foradil Aerolizer 12 mikrogramų įkvepiamieji milteliai (kietosios kapsulės)
Formoterolio fumaratas dihidratas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 

· Jeigu kiltų daugiau klausimų, kreipkitės į gydytoją arba vaistininką.

-
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.
Apie ką rašoma šiame lapelyje?

1. Kas yra Foradil Aerolizer ir kam jis vartojamas

2. Kas žinotina prieš vartojant Foradil Aerolizer

3. Kaip vartoti Foradil Aerolizer

4. Galimas šalutinis poveikis

5. Kaip laikyti Foradil Aerolizer

6. Pakuotės turinys ir kita informacija
1.
 Kas yra Foradil Aerolizer ir kam jis vartojamas
Foradil veiklioji medžiaga yra formoterolio fumaratas dihidratas. Kiekvienoje Foradil įkvepiamųjų miltelių kietojoje kapsulėje yra 12 mikrogramų formoterolio fumarato dihidrato, skirto vartoti su kartu tiekiamu Aerolizer inhaliatoriumi.

Foradil yra bronchus plečiantis vaistas. Jis vartojamas sergant bronchine astma ar kitomis kvėpavimo takų ligomis, pvz., lėtiniu bronchitu ir emfizema, kurie gali būti vadinami lėtine obstrukcine plaučių liga (LOPL), kvėpavimo sutrikimui gydyti. Vaistas lengvina kvėpavimą, atverdamas smulkius plaučių oro kanalus, ir padeda jiems išlikti atsipalaidavusiems bei atviriems maždaug 12 valandų. Vartojant Foradil taip, kaip nurodė gydytojas, simptomų neturėtų būti nei dieną, nei naktį. 

2.
 Kas žinotina prieš vartojant Foradil Aerolizer
Būtina tiksliai laikytis gydytojo ar vaistininko nurodymų, net jei jie skiriasi nuo šio pakuotės lapelio nurodymų.

Foradil Aerolizer vartoti negalima:

· jeigu yra alergija (padidėjęs jautrumas) veikliąjai medžiagai  arba bet kuriai pagalbinei šio vaisto  medžiagai (jos išvardytos 6 skyriuje).

Įspėjimai ir atsargumo priemonės

Pasitarkite su gydytoju arba  vaistininku, prieš pradėdami vartoti Foradil Aerolizer.
Specialių atsargumo priemonių reikia:

· jeigu Jus sergate bet kokia širdies liga;

· jeigu Jūsų didelis kraujospūdis;

· jeigu Jums yra padidėjęs skydliaukės aktyvumas;

· jeigu Jums yra aneurizma (dėl susilpnėjusios arterijos sienelės išsiplėtusi panaši į maišą arterijos sritis);

· jeigu yra širdies sutrikimas, pavyzdžiui, elektrinių širdies signalų pakitimas, vadinamasis „QT intervalo pailgėjimas“, širdies ritmo sutrikimas ar pagreitėjęs širdies susitraukimų dažnis;

· jeigu Jus sergate cukriniu diabetu;

· jeigu Jums yra feochromocitoma (antinksčio auglys, dėl kurio gali padidėti kraujospūdis).

Foradil negalima vartoti (ir jo nepakanka) pirmą kartą pradedant gydyti astmą.

Jeigu vartojant Foradil Jums sunkiau kvėpuoti ar Jus dusina, nenutraukite vaisto vartojimo, bet kuo skubiau kreipkitės į savo gydytoją. Gali būti, jog Jums reikia kito vaistinio preparato. 

Jeigu sergate astma, Foradil nevartokite kaip vienintelio vaisto astmai gydyti. Foradil vartokite tik kartu su įkvepiamuoju kortikosteroidu.

Vartodami Foradil, nevartokite kitų vaistų, kurių sudėtyje yra ilgo veikimo ß2 agonistų, tokių kaip salmeterolis.

Nevartokite Foradil, jeigu:

· Jūsų astma gerai kontroliuojama įkvepiamuoju kortikosteroidu;

· Jums tik kartais reikia trumpo veikimo ß2 agonistų.

Keliuose klinikiniuose tyrimuose, atliktuose su Foradil, buvo stebėti sunkūs astmos priepuoliai (žr. 4 skyrių „Galimas šalutinis poveikis“).

Nepradėkite vartoti Foradil arba nedidinkite jo dozės, rekomenduotos Jūsų gydytojo, kol Jums pasireiškia astmos priepuolis.

Nekeiskite ar nenustokite vartoti jokio vaisto, kuris skiriamas Jūsų sutrikusiam kvėpavimui kontroliuoti arba gydyti, įskaitant ir Jūsų vartojamą įkvepiamąjį kortikosteroidą. Prireikus gydytojas pakoreguos Jūsų vartojamus vaistus.

Jeigu sergate astma, nevartokite Foradil staiga atsiradusiam švokštimui sumažinti. Visada turėkite su savimi trumpo veikimo ß2 agonistą (gelbstintį inhaliatorių, tokį kaip salbutamolis) staiga atsiradusiems astmos simptomams gydyti.

Jeigu nepaisant tinkamo palaikomojo gydymo, fizinio krūvio sukelto bronchų spazmo profilaktikai reikia dažnai (keletą kartų kiekvieną savaitę) vartoti kitų vaistų (pavyzdžiui, įkvepiamojo kortikosteroido ir ilgo veikimo beta 2 agonisto), tai gali būti nepakankamos astmos kontrolės požymis, todėl tokiais atvejais kuo greičiau kreipkitės į gydytoją.

Gydymas Foradil gali sukelti kalio kiekio sumažėjimą kraujyje. Tai gali padidinti Jūsų polinkį į širdies ritmo sutrikimus. Todėl gydytojas galbūt stebės Jūsų, ypač sergant sunkia astma, kalio kiekį kraujyje. 

Svarbi informacija apie panašius preparatus

Foradil priklauso vaistų grupei, kuri vadinama ilgo veikimo ß2  agonistais. Didelis kito ilgo veikimo ß2  agonisto (salmeterolio) tyrimas parodė mirties dėl astmos rizikos padidėjimą. Nebuvo atliktas joks tyrimas, siekiant sužinoti ar Foradil irgi pasižymi tokiu poveikiu. Pasikalbėkite su savo gydytoju apie minėtą riziką ir naudą, gydant Jūsų astmą Foradil.

 Kiti vaistai ir Foradil Aerolizer
Jeigu vartojate arba neseniai vartojote kitų vaistų arba dėl to nesate tikri, apie tai  pasakykite gydytojui arba vaistininkui. Labai svarbu gydytojui pasakyti, jeigu Jūs vartojate toliau išvardytų medikamentų:

· monoaminooksidazės inhibitorių ar triciklių antidepresantų grupės vaistų, kurie vartojami depresijai ir blogai nuotaikai gydyti;

· simpatikomimetinių medžiagų, t. y. į adrenaliną panašių vaistų, vartojamų bronchinei astmai ar nosies užgulimui gydyti;

· antihistamininių preparatų, t. y. įprastinių vaistų nuo alergijos, vartojamų svarbesniems alerginės reakcijos simptomas lengvinti ar jų profilaktikai;

· steroidų, kurių dažnai vartojama astmai ir kitoms uždegimo sukeltoms ligoms gydyti;

· diuretikų, t. y. šlapimo išsiskyrimą skatinančių preparatų, vartojamų edemai (vandens susikaupimui), širdies nepakankamumui ir per dideliam kraujo spaudimui mažinti;

· ß adrenoreceptorių blokatorių, t. y. vaistų, vartojamų per dideliam kraujo spaudimui, širdies veiklos nepakankamumui, krūtinės anginai, nerimui, širdies ritmo sutrikimui gydyti (kai kurių lašų nuo per didelio akispūdžio sudėtyje gali būti ß adrenoreceptorių blokatorių);

· chinidino, dizopiramido ir prokainamido, t. y. vaistų, vartojamų širdies ritmo sutrikimui šalinti;

· fenotiazino darinių, t. y. vaistų, kuriais kontroliuojamas psichikos sutrikimas, pvz., šizofrenija, manija, psichozė ir nerimas, grupės preparatų;

· rusmenės darinių, kurie vartojami širdies veiklos nepakankamumui ir ritmo sutrikimui šalinti;

· ksantino darinių, t. y. vaistų, kuriais gydoma bronchinė astma ir lėtinė obstrukcinė plaučių liga;

· makrolidų grupės antibiotikų (pvz., eritromicino, azitromicino), vartojamų bakterinėms infekcijoms gydyti;

· įkvepiamųjų anestetikų, tokių kaip halogeninių angliavandenilių darinių (pvz., halotano), kurie vartojami sukelti nejautrai operacijos metu; jeigu Jums planuojama atlikti operaciją bendrinėje nejautroje, pasakykite gydytojui, kad vartojate Foradil;
· anticholinerginių vaistų (pvz., ipratropijaus bromido) vartojamų skrandžio ir žarnų sutrikimams, šlapimo ir lytinių organų ligoms gydyti ir kt.  

Gydytojas gali liepti pakeisti dozę ar net nutraukti vieno iš medikamentų vartojimą.

Jūsų plaučių būklei palaikyti gydytojas gali būti paskyręs reguliariai vartoti kitų vaistų. Jeigu taip, yra svarbu reguliariai jų vartoti toliau. Negalima nutraukti ar sumažinti dozės, net jei Jūsų savijauta labai pagerėja. 

Foradil Aerolizer vartojimas pagyvenusiems žmonėms

Jeigu Jums 65 metai arba Jūs esate vyresnis, galite vartoti tokią Foradil dozę, kaip ir kiti suaugusieji.

Foradil Aerolizer vartojimas vaikams ir paaugliams (6 metų amžiaus ir vyresniems)

Foradil tinka 6 metų amžiaus ir vyresniems vaikams. Jo gali vartoti tik vaikai, kurie sugeba taisyklingai naudotis inhaliatoriumi (žr. “Kaip vartoti kapsules Jūsų inhaliatoriumi”). Jie turi naudotis inhaliatoriumi tik padedami suaugusio žmogaus.

Nėštumas, žindymo laikotarpis 
Prieš vartojant bet kokį vaistą, būtina pasitarti su gydytoju arba vaistininku. 

Jei moteris nėščia ar ketina pastoti, reikia pasakyti gydytojui. Nėštumo metu Foradil galima vartoti tik gydytojo nurodymu. Jis pacientei paaiškins apie galimą Foradil vartojimo nėštumo metu riziką.

Žindyvėms Foradil galima vartoti tik gydytojo nurodymu. Jis pacientei paaiškins apie galimą Foradil vartojimo žindymo laikotarpiu riziką.

Vairavimas ir mechanizmų valdymas

Pastebėta, kad kai kuriems pacientams Foradil sukelia galvos svaigimą. Jei pacientas jaučia svaigimą, reikia atsisakyti vairuoti, valdyti mechanizmus ar dirbti bet kokį susikaupimo reikalaujantį darbą.

Svarbi informacija apie kai kurias pagalbines Foradil Aerolizer medžiagas

Foradil sudėtyje yra laktozės (pieno cukraus). Vienoje dozėje esantis laktozės kiekis paprastai nesukelia sutrikimų laktozės netoleruojantiems asmenims. Jeigu Jūsų organizmas stipriai netoleruoja laktozės, prieš Foradil vartojimą pasakykite gydytojui.

3.
  Kaip vartoti Foradil Aerolizer
Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.
Būtina rūpestingai laikytis gydytojo instrukcijos. Negalima viršyti rekomenduojamos dozės.

Kapsulę nuryti draudžiama - galima tik įkvėpti naudojant Aerolizer.

Kokia yra įprastinė dozė?

Priklausomai nuo jūsų būklės gydytojas nurodys, kiek ir kaip dažnai vartoti Foradil. 

Astmai gydyti gydytojas visuomet paskirs Foradil kartu su jau vartojamu įkvepiamuoju kortikosteroidu.

Suaugusiems žmonėms Foradil reikia reguliariai vartoti 2 kartus per parą po 1 ar 2 kapsules. Didžiausia rekomenduojama paros dozė suaugusiems – 4 kapsulės. Jeigu Jūsų įprastinė dozė yra 1 kapsulė du kartus per parą, kartu su ja įprastiniams simptomams palengvinti per parą papildomai galima suvartoti dar 1 ar 2 kapsules, tačiau tik prireikus. Jeigu papildomų kapsulių reikia dažniau negu 2 dienas per savaitę, būtina nedelsiant kreiptis į gydytoją, nes toks pokytis gali būti paciento sveikatos būklės blogėjimo požymis. Visada turėkite su savimi trumpo veikimo ß2 agonistą (gelbstintį inhaliatorių, tokį kaip salbutamolis) staiga atsiradusiems astmos simptomams gydyti.

6 metų ar vyresniems vaikams rekomenduojama vartoti du kartus per parą po 1 kapsulę. Didžiausia rekomenduojama paros dozė vaikams – 2 kapsulės. 

Fizinio krūvio, šalčio ar ko nors, kam esate alergiškas, sukeliamo astmos priepuolio profilaktikai 15 minučių prieš fizinį krūvį ar alergeno ekspoziciją reikia suvartoti 1 kapsulę. Šis vaistas netinka ūmaus astmos priepuoliui malšinti. Šią dozę rekomenduojama vartoti suaugusiesiems ir 6 metų ar vyresniems vaikams. Kartais, jei esate suaugęs, Jūsų gydytojas gali patarti vartoti 2 kapsules, kad išvengtumėte švokštimo ir bronchų spazmo. Jeigu Jūs reguliariai gydomi nuo nuolatinės astmos, Jums bus visuomet skiriama ir įkvepiamojo kortikosteroido.

Jei yra lėtinė obstrukcinė plaučių liga, reguliari palaikomoji dozė suaugusiam žmogui yra 1 – 2 kapsulės. Ją reikia vartoti inhaliatoriumi, kaip nurodyta toliau, du kartus per parą.

Kaip vartoti kapsules inhaliatoriumi

Toliau išspausdinta iliustruota instrukcija padės išmokti, kaip vartoti Foradil kapsules Aerolizer inhaliatoriumi.

Vartoti Foradil kapsulių galima tik inhaliatoriumi, kuris yra pakuotėje. Aerolizer yra specialiai sukurtas vartoti Foradil kapsulėms. 

Kapsulę iš folijos paketėlio reikia išimti prieš pat vartojimą. Reikia pasirūpinti, kad pirštai būtų visiškai sausi, kadangi kapsulė turi nesudrėgti.

Kapsulę nuryti draudžiama. Joje esančius miltelius galima tik įkvėpti.

	Aerolizer susideda iš tokių dalių:

1. Melsvas apsauginis inhaliatoriaus kandiklio gaubtelis.

2. Inhaliatorius, kuriame medikamentas tinkamai atpalaiduojamas iš kapsulės.

Inhaliatorių sudaro:

3. Kandiklis.

4. Kapsulės kamera.

5. Iš kiekvienos pusės po melsvąjį mygtuką su ribotuvais (išsikišusiomis šoninėmis dalimis) ir smeigtukais.

6. Oro įtraukimo kanalas.


Taisyklingo vartojimo instrukcija

	
	

	[image: image1.png]



	1. Nuimkite gaubtelį.

	2. Atverkite kapsulės kamerą.
Tvirtai laikydami inhaliatoriaus korpusą pasukite kandiklį rodyklės kryptimi.

	3. Įsitikinkite, kad Jūsų pirštai visiškai sausi. Kapsulę išimkite iš folijos paketėlio prieš pat vartojimą ir padėkite ją tiksliai ant kapsulės kameros dugno.

SVARBU. Kapsulę dėti į kandiklį draudžiama( 

	4. Užverkite kapsulės kamerą sukant kandiklį atgal tol, kol išgirsite spragtelėjimą. 

	5. Miltelių atpalaidavimas iš kapsulės:
· Laikykite Aerolizer vertikaliai, kandiklis turi būti nukreiptas į viršų.

· Stipriai spaudžiant iš karto abu mygtukus persmeikite kapsulę, po to paleiskite mygtukus. Taip daryti galima tik vieną kartą.

Žinotina. Po šio veiksmo kapsulė gali sutrupėti ir mažų želatinos dalelių gali patekti į burną ar gerklę. Želatina yra valgomoji, todėl nekenksminga.

	6. Visiškai iškvėpkite. 

	7. Kad medikamentas patektų giliai į Jūsų kvėpavimo takus:

· Įkiškite kandiklį į burną ir šiek tiek atloškite galvą. 

· Kandiklį stipriai suspauskite lūpomis.

· Greitai, bet tolygiai, ir kiek įmanoma giliau įkvėpkite.

Žinotina. Jūs turite išgirsti dūzgimą, kadangi kapsulė sukasi virš jos kameros esančioje ertmėje. Jei šio garso neišgirdote, atverkite kapsulės kamerą ir patikrinkite, ar kapsulė laisvai guli savo kameroje. Po to pakartokite 7 veiksmą. Nemėginkite kapsulę laisvinti kartotinai spaudžiant mygtukus. 



	
	

	
	8. Įkvėpus per Aerolizer, sulaikykite kvėpavimą tol, kol patogu, ir tuo metu ištraukite Aerolizer iš burnos. Po to per nosį iškvėpkite. Atverkite kapsulės kamerą ir patikrinkite, ar kapsulėje neliko miltelių. Jei jų liko, kartokite 6-8 veiksmus.



	
	9. Suvartoję visus miltelius, atverkite kapsulės kamerą (žr. 2 veiksmą). Išimkite tuščią kapsulę ir sausu audiniu ar minkštu šepetėliu pašalinkite inhaliatoriaus viduje esančius miltelių likučius.

Dėmesio. Aerolizer valymui NAUDOTI VANDENĮ DRAUDŽIAMA.



	
	10. Užsukite kandiklį ir uždėkite gaubtelį.




Klausimai / Kaip išvengti sunkumų

1. Ką daryti, kad kapsulė nesuskiltų į smulkias dalis?

Jums spaudžiant melsvuosius mygtukus (5 veiksmas) kapsulė gali suskilti ir jos smulkios dalelės įkvėpimo metu gali patekti į burną. Jūs galite padėti tam užkirsti kelią, jei:

· mygtukus spausite tik vieną kartą;

· prieš vartojimą kapsules laikysite gamintojo pakuotėje (lizdinėje plokštelėje);

· kapsules laikysite ne aukštesnėje kaip 25 (C temperatūroje;

· kapsules apsaugosite nuo drėgmės.

2. Ar kapsulės dalelės kenksmingos?

Nekenksmingos. Kapsulė pagaminta iš valgomosios želatinos, kuri yra nekenksminga. Bet kokia želatininė dalelė, patekusi į burną ar gerklę, yra nuryjama.

3. Kaip išlaisvinti įstrigusią kapsulės kameroje kapsulę?

Atverkite Aerolizer, nukreipkite jo viršutinę dalį žemyn ir švelniai taukštelėkite į dugną.

4. Ką daryti, jei įstrigo melsvieji mygtukai?

Ribotuvų pagalba melsvuosius mygtukus reikia švelniai atitraukti į pradinę padėtį.

5. Kaip galiu žinoti, kad dozę iš tikrųjų suvartojau?

· Įkvėpimo per Aerolizer metu Jūs išgirsite dūzgimą.

· Burnoje pajusite laktozės sukeltą saldų skonį. Be to, Jūs galite pajusti, kad užpakalinėje gerklės dalyje yra miltelių. Tai yra normalu.

· Kapsulė bus tuščia.

Kaip pašalinti miltelius iš Aerolizer vidaus?

· Naudokite sausą audinį ar minkštą šepetėlį.

· Atsiminkite, kad Aerolizer niekada negalima plauti.

Pamiršus pavartoti Foradil Aerolizer

Praleidus dozę, ją reikia suvartoti iš karto prisiminus. Jeigu artėja kitos dozės vartojimo laikas, praleistos dozės kompensacijai dvigubos dozės vartoti negalima. Toliau vaistą reikia dozuoti taip, kaip paskirta. 

Pavartojus per didelę Foradil Aerolizer dozę
Jei Jūs atsitiktinai suvartojote daug daugiau Foradil negu paskyrė gydytojas, gali pasireikšti pykinimas ar vėmimas, atsirasti drebulys, galvos skausmas, galvos sukimasis (galimi didelio kraujo spaudimo požymiai), padažnėti širdies susitraukimai arba mieguistumas, atsirasti pokyčių elektrokardiogramoje. Būtina nedelsiant kreiptis į gydytoją arba artimiausios ligoninės neatidėliotinos pagalbos skyrių, kadangi gali prireikti medikų pagalbos. Su savimi pasiimkite vaisto pakuotę.

4.
Galimas šalutinis poveikis
Foradil Aerolizer, kaip ir visi kiti vaistai, gali sukelti šalutinį poveikį, nors jis pasireiškia ne visiems žmonėms. 

Keliuose klinikiniuose tyrimuose, atliktuose su Foradil, stebėti sunkūs astmos priepuoliai (ūminis dusulio padidėjimas, kosulys, švokštimas arba spaudimo jausmas krūtinėje, dėl kurių gali būti reikalinga hospitalizacija). 

Galimas sunkus šalutinis poveikis

· Bronchų spazmas, kurio metu atsiranda švokštimas ar kosulys ir pasunkėja kvėpavimas.

Šis sunkus šalutinis poveikis pasireiškia nedažnai (galimas mažiau nei 1 iš 100 pacientų).

· Alerginė reakcija, pasireiškianti bloga savijauta, silpnumu (dėl sumažėjusio kraujo spaudimo), bronchų spazmu, atsirandančiu išbėrimu, niežuliu ar veido patinimu.

· Jeigu Jūs jaučiate raumenų silpnumą, raumenų spazmus, pakitusį širdies ritmą (tai gali būti, kad Jūsų kraujyje sumažėjo kalio kiekis).

· Jeigu jaučiate nereguliarų širdies plakimą (įskaitant padažnėjusį širdies susitraukimą).

Šie sunkūs šalutiniai poveikis pasireiškia labai retai (galimi mažiau negu 1 iš 10 000 pacientų).

· Jei Jūs jaučiate nepakeliamą krūtinės ląstos skausmą (stenokardijos simptomai).

Jei prasideda bet kuris minėtas šalutinis poveikis, reikia nedelsiant pasakyti gydytojui.

Dažnas šalutinis poveikis

Galimas mažiau negu 10, bet daugiau negu 1 iš 100 pacientų

· Galvos skausmas.

· Drebulys.

· Širdies plakimas.

Nedažnas šalutinis poveikis

Galimas mažiau negu 1 iš 100 pacientų

· Sujaudinimas.

· Nerimas.

· Nervingumas.

· Miego sutrikimas.

· Galvos svaigimas.

· Širdies susitraukimų padažnėjimas.

· Gerklės dirginimas.

· Mėšlungis.
· Raumenų skausmas.

Retas šalutinis poveikis

Galimas mažiau negu 1 iš 1000 pacientų

· Pykinimas.

· Sutrikęs širdies ritmas, padažnėjęs ar neritmiškas pulsas (pavyzdžiui, prieširdžių virpėjimas).

· Sumažėjęs kalio kiekis kraujyje.
Labai retas šalutinis poveikis

Galimas mažiau negu 1 iš 10000 pacientų

· Skonio iškrypimas.

· Rankų, kulkšnių ar pėdų patinimas.

· Padidėjęs troškulys, dažnas šlapinimasis ir ilgalaikis nuovargis (gali būti padidėjusio cukraus kiekio kraujyje simptomas).

· Krūtinės angina, elektrokardiogramos pokyčiai.

· Padidėjęs cukraus kiekis kraujyje.

Taip pat gauta pranešimų apie:

· Galvos skausmą ir svaigimą (aukšto kraujospūdžio požymiai).

· Kosulį.

· Išbėrimą.

· Kaip ir vartojant bet kurių įkvepiamųjų vaistų, labai retai gali pasireikšti paradoksinis bronchų spazmas. Skiriant gydymą Foradil, kaip ir kitais ß2  adrenomimetikais, gali padidėti insulino, laisvųjų riebiųjų rūgščių, glicerolio ir ketoninių medžiagų kiekiai kraujyje. Pagalbinės medžiagos laktozės sudėtyje yra nedidelis kiekis pieno baltymų, kurie gali sukelti alerginių reakcijų.

Jei bet kuris minėtas reiškinys yra sunkus, kaip įmanoma greičiau reikia pasakyti gydytojui.
Įpratus vartoti medikamento, kai kuris šalutinis poveikis gali išnykti savaime.

Jeigu atsiranda šiame lapelyje neminėtas šalutinis poveikis, pasakykite gydytojui arba vaistininkui.

Vartojant kitų Foradil preparatų pastebėtas kosulys ir išbėrimas. 

5.
Kaip laikyti Foradil Aerolizer
Šį vaistą laikykite vaikams nepastebimoje ir nepasiekiamoje vietoje. 
Laikyti ne aukštesnėje kaip 25 (C temperatūroje. 

Kapsules laikyti gamintojo pakuotėje (lizdinėse plokštelėse), kad preparatas būtų apsaugotas nuo drėgmės.

Reikia visada išmesti senąjį Aerolizer ir naudoti naująjį, kuris yra naujoje vaisto pakuotėje.

Ant dėžutės po „Tinka iki“ ir lizdinės plokštelės nurodytam tinkamumo laikui pasibaigus, šio vaisto  vartoti negalima.  Vaistas tinkamas vartoti iki paskutinės nurodyto mėnesio dienos.
Vaistų negalima išmesti  į kanalizaciją arba  su buitinėmis atliekomis. Kaip išmesti  nereikalingus vaistus, klauskite vaistininko. Šios priemonės padės apsaugoti aplinką.

6. 
 Pakuotės turinys ir kita informacija
Foradil Aerolizer sudėtis

· Veiklioji medžiaga yra formoterolis. Vienoje Foradil inhaliacinių miltelių kietoje kapsulėje yra 12 mikrogramų formoterolio fumarato dihidrato. Kapsulės numatytos vartoti pridėtu Aeroliser inhaliatoriumi.

· Pagalbinės medžiagos yra laktozė monohidratas (25 mg kapsulėje, jo sudėtyje yra pieno baltymų), kieta kapsulė pagaminta iš maistinės želatinos.

Foradil Aerolizer išvaizda ir kiekis pakuotėje

3 dydžio bespalvė, skaidri, kieta želatinos kapsulė, kurios vienoje dalyje juodu rašalu pažymėtos raidės „GC“, kitoje – „FXF“.

Kartono dėžutėje Alu/Alu lizdinėse plokštelėse yra 60 inhaliacinių miltelių (kietųjų kapsulių) .

Aerolizer inhaliatorius.

Rinkodaros teisės turėtojas

Novartis Finland Oy

Metsänneidonkuja 10, FI-02130 Espoo

Suomija

Gamintojas
Novartis Pharma GmbH

Roonstrasse 25 and Obere Turnstrasse 8, D-90429 Niurnberg,

Vokietija

Jeigu apie šį vaistą norite sužinoti daugiau, kreipkitės į vietinį rinkodaros teisės turėtojo atstovą.

Novartis Pharma Services Inc. atstovybė Lietuvoje

Konstitucijos pr. 7

LT-09308, Vilnius

Tel. +370 5 269 16 50

Šis pakuotės lapelis paskutinį kartą patvirtintas 2012-11-26
Naujausia pakuotės lapelio redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos  interneto svetainėje http://www.vvkt.lt/

